Auguste Rodin

Auguste Rodin, celým menom François-Auguste-René Rodin (* 12. november 1840, Paríž, Francúzsko – † 17. november 1917, Meudon) bol francúzsky sochár, jeden z najväčších sochárov 19. storočia. Vychádzal zo štúdia antiky, gotiky, renesancie a orientálneho umenia. Za základ svojej umeleckej činnosti pokladal prírodu. Z nej stále vychádzal a zostával jej verný až do smrti. Ľudské telo bolo pre neho najvhodnejším prostriedkom, ktorým možno vyjadriť každý vnútorný duševný stav. Ním začína éra moderného sochárstva.

 Životopis 
Pochádzal z konzervatívnej úradníckej rodiny. Jeho otec pracoval ako policajný úradník. Ako 13 ročný sa stal žiakom École Spéciale de Dessin et de Mathématiques. V nasledujúcom roku prechádza do École des Arts décoratifs, kde zostal až do r.1862. Stále sa však márne pokúšal o prijatie na École des Beaux Arts.
V r. 1862, keď mu zomrela sestra, ocitá sa v životnej kríze a vstupuje do rádu „Pères du Saint-Sacrement“.

O dva roky neskôr sa stáva žiakom Alberta-Ernesta Carrier-Belleusea. V r.1870 s ním odchádza do Bruselu, ale po umeleckých sporoch sa s ním ešte v tom roku rozišiel. Od toho času dostáva prvé objednávky a začína byť uznávaným umelcom. 

V rokoch 1875 – 1876 podnikol študijnú cestu do Talianska za „Michelangelovým tajomstvom“. Po jeho rozlúštení (1877) sa vracia naspäť do Paríža. Tu študuje francúzske gotické katedrály.
Uzaviera zmluvu, na roky 1879 – 1882, s porcelánkou v Sévres. 

V r.1883 sa zoznamuje s Camille Claudelovou. Ona sa stáva najskôr jeho žiačkou, neskôr jeho milenkou.

Popri iných rozličných prácach bol Rodin v r. 1889 poverený vytvoriť pre Parížsky panteón postavu Victora Huga. Rozhodol sa, že ho zobrazí nahého, obklopeného múzami. Prirodzene, že to vyvolalo škandál a socha zostala nedokončená.

V r.1894 sa Rodin usadil v Meudone a zhromaždil tam okolo seba okruh mladých spisovateľov a umelcov. Na Svetovej výstave v Paríži v r. 1900 vystavuje v pavilóne Rodin 171 svojich prác.
V rokoch 1905 – 1906 pôsobil ako jeho tajomník Rainer Maria Rilke.
V hoteli Biron v r. 1907 zriaďuje Rodin ďalší ateliér (dnes jeho múzeum).
Vo veku 77 rokov si vzal za manželku vo februári 1917 Rose Beuretovú, ktorá zomrela o dva týždne neskôr.

 Práce 
 1863 Busta Petra Eymarda
 1864 Muž so zlomeným nosom
 1875/76 Železná éra
 1877 Porazený
 1878 Ján Krstiteľ
 1879 Volanie do zbrane
 1880 – 1917 Pekelná brána 
 1880 Mysliteľ
 1881 Eva
 1882 Busta sochára Julesa Dalou
 1884 Fugit amor
 1884 Večná jar
 1884 Pomník občanov Calais
 1885 Lakomstvo a Chlípnosť
 1885 Die Danaide
 1886 Faun a Nymfa
 1887 Kentaurka
 1893 Balzac, Aktšúdia
 1894 Kristus a Magdaléna
 1895 Skon andela
 1897 Balzacov pomník
 1898 Večný Idol
 1898 Bozk
 1905 Paola a Francesca
 1907 Busta Heleny Nostitzovej
 1909 Pomník Victora Huga
 1909 Torzo mladej ženy
 1910 Tanečná štúdia
 1911 Kráčajúci muž

 Iné projekty 

 Externé odkazy 
 Musee Rodin, Paris 
 Rodin Museum, Philadelphia
 Auguste Rodin works presented by Insecula  
 Views of the Musée Rodin  
 Rodin-Web.org - independent academic platform
 Auguste Rodin: Virtual Gallery

Kategória:Narodenia v 1840
Kategória:Úmrtia v 1917
Kategória:Francúzski sochári